Oficiālais Vēstnesis 226 E , 15/09/2005 Lpp. 0351 - 0353



P6_TA(2004)0110 Bulgārijas progress ceļā uz pievienošanos Eiropas Parlamenta rezolūcija par Bulgārijas progresu ceļā uz pievienošanos (KOM(2004)0657 — C6-0150/2004 — 2004/2183(INI)) Eiropas Parlaments, - ņemot vērā Komisijas 2004. gada kārtējo ziņojumu par Bulgārijas progresu ceļā uz pievienošanos (SEK(2004)1199) un Stratēģijas dokumentu (KOM(2004)0657 — C6-0150/2004), - ņemot vērā prezidentvalsts secinājumus Eiropadomes Kopenhāgenas sanāksmē 2002. gada 12. un 13. decembrī, Eiropadomes Saloniku sanāksmē 2003. gada 19. un 20. jūnijā un Eiropadomes Briseles sanāksmē 2002. gada 12. un 13. decembrī, - ņemot vērā Parlamenta rezolūcijas kopš pievienošanās procesa sākuma, - ņemot vērā Reglamenta 45. pantu, - ņemot vērā Ārlietu komitejas ziņojumu un Budžeta komitejas atzinumu (A6-0065/2004), A. tā kā Bulgārija ir daļa no pašreizējā ietverošā un neatgriezeniskā paplašināšanās procesa; B. tā kā pievienošanās procesam ir jābalstās uz "savu nopelnu" principa, un Bulgārijas pievienošanās brīdis nav jāsaista ar kādas citas kandidātvalsts pievienošanās brīdi, tāpēc Bulgārijai ir jāpievienojas ES, pamatojoties uz atsevišķu pievienošanās līgumu; C. tā kā Bulgārija turpina stabili attīstīties virzienā uz pievienošanos Eiropas Savienībai, provizoriski slēdzot 31 sarunu nodaļu, un tāpēc sekmīgi tuvojas pievienošanās brīdim 2007. gada janvārī; 1. atzinīgi vērtē Komisijas secinājumu, ka Bulgārija turpina izpildīt Kopenhāgenas politiskos kritērijus, ka tās ekonomikas struktūras un sniegums atkal ir ievērojami uzlabojies un ka saistību saskaņošanas un īstenošanas līmenis norāda, ka Bulgārija virzās uz pievienošanos plānotajā termiņā; 2. izsaka pilnīgu atbalstu uzsāktajām Bulgārijas valsts pārvaldes reformām un civildienesta likuma grozījumiem, kas nostiprina nopelnu principu; 3. atzinīgi novērtē ievērojami palielinātu līdzekļu piešķiršanu tiesību reformai un aicina turpināt pastiprināt pasākumus cīņai pret organizēto noziedzību un korupciju, kā arī cilvēku tirdzniecību; aicina Bulgārijas iestādes veikt efektīvus pasākumus, lai novērstu valsts iestāžu ļaunprātīgu pilnvaru izmantošanu pret personām, kas iebrauc vai brauc tranzītā caur Bulgāriju; aicina Bulgāriju ieviest jaunus pasākumus, lai uzlabotu policijas aizturētu personu uzturēšanās apstākļus, ieviešot atbilstīgu apmācību policijas darbiniekiem; 4. aicina Bulgāriju turpināt ieviest efektīvus pasākumus cilvēku tirdzniecības novēršanai, jo īpaši attiecībā uz sievietēm un bērniem, tostarp izveidojot uzticamu datu bāzi par ļaunprātīgi izmantotām un bez vēsts pazudušām personām, kā arī uzticamu sistēmu liecinieku aizsardzībai; 5. augstu vērtē Bulgārijas centienus izveidot minoritāšu problēmu risināšanas sistēmu; aicina Bulgāriju ar Komisijas lielāka mērķpasākuma palīdzību veikt konsekventus pasākumus, lai veicinātu romu integrāciju sabiedrības vairākumā, jo īpaši ar izglītības un nodarbinātības iespējām, uzlabojot dzīves apstākļus, kā arī pieeju veselības aprūpei un ģimenes plānošanai, visu laiku atzīstot vajadzību pašiem romiem adaptēties un uzņemties atbildību par šiem jautājumiem; 6. atzinīgi vērtē panākumus, kas sasniegti bērnu labklājībā, tomēr aicina precizēt un pastiprināt valdības atbildību vienas labi apgādātas aģentūras veidā, nodrošināt lielāku pārredzamību starptautiskajā adopcijas sistēmā un ievērojami uzlabot bērnu stāvokli iestādēs un īpašās skolās; aicina Bulgāriju pievērst īpašu uzmanību to personu stāvoklim, kuras ievietotas iestādēs cilvēkiem ar psihiskiem traucējumiem; 7. pievienojas Komisijas secinājumam, ka Bulgārijā darbojas tirgus ekonomika, un augstu novērtē Bulgāriju par tās pastāvīgo IKP pieaugumu, ievērojamu bezdarba līmeņa samazināšanos un ārvalstu tiešo ieguldījumu rekordaugstu līmeni, tomēr atzīmē, ka bezdarbs joprojām ir liels, daudzu cilvēku ekonomiskais stāvoklis joprojām neuzlabojas un augsti kvalificētu darbinieku emigrēšana, kā arī reģionālā darbaspēka zema mobilitāte rada problēmas vairākās svarīgās nozarēs; 8. augstu novērtē Bulgāriju par administratīvo spēju attīstīšanu, lai īstenotu acquis, un atzīmē, ka tā ir ceļā uz savlaicīgu tiesību aktu pārņemšanas pabeigšanu; 9. norāda, ka laikā no 2000. līdz 2004. gadam kopējā finansiālā pirmspievienošanās palīdzība Bulgārijai katru gadu ir sasniegusi apmēram EUR 178 miljonus no Phare, EUR 57,6 miljonus no SAPARD un no EUR 93 līdz EUR 127 miljoniem no ISPA programmas; atbalsta lēmumu piešķirt papildu Phare finansējumu EUR 550 miljonu apmērā laika posmā no 2000. līdz 2009. gadam, lai sekmētu Kozlodujas kodolspēkstacijas pārveidošanu; 10. aicina Komisiju uzlabot Kopienas finansējuma pārvaldību un piešķiršanu, lai maksimizētu tā lietderīgumu; 11. apliecina Bulgārijai, ka Eiropas Parlaments turpinās novērot Bulgārijas progresu ceļā uz pievienošanos; 12. aicina Padomi un Komisiju atalgot Bulgārijas sagatavošanās panākumus un sasniegumus, ievērojot "savu nopelnu" principu, kā arī noslēdzot sarunas un parakstot Pievienošanās līgumu pēc iespējas ātrāk 2005. gadā, vēlams pavasara sākumā, tādējādi ļaujot to savlaicīgi ratificēt un pievienoties 2007. gada 1. janvārī; 13. aicina Padomi un Komisiju pēc Pievienošanās līguma parakstīšanas izskatīt iespēju palielināt pirmspievienošanās finansiālo atbalstu; 14. izsaka lielas bažas par to Bulgārijas un Palestīnas medicīnas darbinieku nožēlojamo stāvokli, kas 1999. gadā aizturēti kā aizdomās turētie krimināllietā un 2004. gada 6. maijā notiesāti uz nāvi; pirms apelācijas tiesas izsaka cerību, ka Lībija pēc savākto pierādījumu atkārtotas izvērtēšanas secinās, ka taisnīgi būtu viņus atbrīvot pēc iespējas ātrāk; 15. uzdod tā priekšsēdētājam nosūtīt šo rezolūciju Padomei, Komisijai un Bulgārijas valdībai un parlamentam. --------------------------------------------------